Predkladacia správa

Správa o zapájaní Slovenskej republiky do budovania kapacít civilného krízového manažmentu Európskej únie je na rokovanie vlády SR predkladaný ministrom zahraničných vecí SR E. Kukanom ako iniciatívny v súvislosti s aktuálnymi otázkami vyplývajúcimi zo záväzkov Slovenskej republiky v rámci európskej bezpečnostnej a obrannej politiky.
Budovanie civilných ako aj vojenských kapacít pre uskutočňovanie operácií krízového manažmentu sa stalo prioritnou oblasťou európskej bezpečnostnej a  obrannej politiky Európskej únie a Slovenská republika musí a chce, ako jej členská krajina, adekvátne svojím možnostiam a politicko-bezpečnostným záujmom prispievať k tomuto úsiliu.
Zatiaľ čo v rámci vojenského krízového manažmentu EÚ sú ciele a priority pomerne jasne stanovené, oblasť civilného krízového manažmentu ostávala dlho nerozvinutá a kapacity pomerne neprehľadné. Preto sa na základe iniciatívy súčasného holandského predsedníctva EÚ 22. novembra 2004 uskutoční príspevková konferencia EÚ ku kapacitám civilného krízového manažmentu. Jej cieľom bude identifikovať príspevky členských štátov EÚ v jednotlivých oblastiach civilného krízového manažmentu, z ktorých môže EÚ vychádzať pri zvažovaní realizácie už konkrétnej operácie civilného krízového manažmentu.
Ministerstvo zahraničných vecí SR oslovilo príslušné ministerstvá a orgány, ktoré by sa prostredníctvom vyslaných expertov mohli podieľať na operáciách civilného krízového manažmentu. V rámci procesu prípravy príspevku SR boli zistené viaceré problémy, ktoré v súčasnosti zabraňujú tomu, aby SR mohla zodpovedne deklarovať taký príspevok, ktorý by adekvátne zodpovedal jej skutočným možnostiam a postaveniu v rámci EÚ. 
Predkladaný materiál má za cieľ:
-	informovať vládu SR o aktuálnom stave a možnostiach účasti SR na operáciách civilného krízového manažmentu EÚ;
-	identifikovať konkrétny príspevok zodpovedajúci súčasnému stavu, ktorým sa SR zapojí do budovania kapacít pre operácie civilného krízového manažmentu EÚ, a ku ktorému sa zaviaže na príspevkovej konferencii v novembri t. r.;
-	zamerať pozornosť a navrhnúť možné riešenia s cieľom odstrániť kľúčové nedostatky pri zabezpečovaní primeranej a kvalitnej účasti SR na predmetnom záväzku SR podieľať sa na civilnom krízovom manažmente EÚ. 
V súlade so schválenými počtami civilných expertov v prílohe uznesenia vlády na novembrovej príspevkovej konferencie EÚ minister zahraničných vecí SR E. Kukan potvrdí počet expertov, ktorých SR je pripravená ponúknuť EÚ do operácií civilného krízového manažmentu. Návrh uznesenia ďalej ukladá ministrovi zahraničných vecí SR v spolupráci s ministrom spravodlivosti SR, ministrom vnútra SR, ministrom financií SR a generálnym prokuratúrom SR vypracovať a na rokovanie vlády SR predložiť návrh Koncepcie účasti SR v civilnom krízovom manažmente EÚ do 30. júna 2005.
Materiál prešiel skráteným medzirezortným pripomienkovým konaním a predkladá sa bez rozporov.